24.2.2022
RO
Jurnalul Oficial al Uniunii Europene
C 88/63
Sauvignon B – Sauvignon Blanc Sauvignon Gris G – Fié Gris Sémillon B
8.
Descrierea legăturii (legăturilor) Arealul geografic beneficiază de condiții climatice privilegiate, relativ omogene pentru producția viticolă, fiind situat în apropierea unor corpuri mari de apă (Oceanul Atlantic, estuarul Gironde, văile fluviilor Garonne și Dordogne), care joacă un rol important în reglarea temperaturii.
Cu toate acestea, influențele oceanice care moderează gerul din timpul primăverii se estompează pe măsură ce crește distanța față de mare și de văile mari și pe măsură ce scade distanța față de masivele forestiere din Landes, Saintonge și Double Périgourdine.
Aceste particularități explică nivelul scăzut de plantare a viței-de-vie în extremitățile din nordul arealului geografic și din sudul părții de sud-vest a acestuia.
Această zonă se întinde pe teritoriul a 497 din cele 538 de comune ale departamentului Gironde, cu excepția sudvestului departamentului, care nu este adecvat pentru viticultură și care este rezervat silviculturii.
Soiurile Bordeaux, cultivate într-o climă oceanică, au avut nevoie, încă din secolele XVII și XVIII, de stâlpi de susținere, iar ulterior s-au generalizat spalierele pentru a se asigura o bună distribuție a recoltei și o suprafață a frunzelor suficientă pentru o sinteză corectă a clorofilei în vederea atingerii unei maturități optime.
Recoltarea la maturitatea optimă asigură un echilibru excelent între concentrația de zahăr și aciditate, care este necesar atât pentru prospețime, cât și pentru o fermentare secundară corectă.
Diferitele tipuri de soluri și expunerile variate au condus la o selecție și la o adaptare a diverselor soiuri de viță-de-vie în funcție de caracteristicile mediului și explică accentul pus în trecut pe asamblarea vinurilor.
Astfel, pot fi identificate patru tipuri de soluri distincte: — solurile argilo-calcaroase și solurile mărnoase și calcaroase, foarte răspândite pe pantele dealurilor, foarte prielnice pentru soiul Merlot N; — solurile silicioase amestecate cu argile și cu elemente calcaroase, perfecte pentru soiurile Merlot N și Sauvignon B, de exemplu; — solurile nisipoase și argiloase cu elemente fine de siliciu care constituie soluri mai ușoare, adecvate producției de vinuri de bază din soiuri de struguri albi; — solurile pietroase, compuse din pietriș, cuarț rulat și nisipuri mai mult sau mai puțin grosiere, care formează terase bine drenate, calde și perfecte pentru vița-de-vie și, în special, pentru soiul Cabernet Sauvignon N.
Având această experiență dobândită în ceea ce privește vinificarea separată a soiurilor, producătorii de vinuri își elaborează amestecurile, a căror compoziție denotă o expertiză perfect controlată în funcție de soi și de anul de producție, pentru a asigura o anumită constanță a echilibrului dintre aciditatea și nota fructată a vinurilor.
Conservarea integrității strugurilor, imediat după recoltare și în timpul transportului, precum și respectarea normelor de presare strict reglementate de caietul de sarcini, garantează limpezimea sucurilor.
Utilizarea limitată a sulfitării este esențială pentru calitatea fermentării secundare.
Maturarea pe drojdii, care dezvoltă aromele terțiare, întărește complexitatea vinurilor.
Având în vedere existența portului din Bordeaux și a legăturilor istorice strânse cu alte națiuni, care au generat de timpuriu un comerț structurat și puternic, podgoriile din această regiune au avut întotdeauna o deschidere spre restul lumii, beneficiind de inovațiile tehnice sau diseminându-le, încurajând dinamismul exploatațiilor, permițând astfel consolidarea, dezvoltarea și exportul de know-how, întotdeauna cu respectarea tradiției seculare.
Începând cu stabilirea unor legături privilegiate cu Anglia în secolul XII, până la cucerirea piețelor asiatice, care, în prezent, sunt deschise produselor vitivinicole, viticultorii din regiunea Bordeaux au știut să se adapteze la evoluția piețelor, respectând în același timp mediul în care sunt situate podgoriile.
Astfel, diversitatea produselor este mare, iar vinurile „Crémant de Bordeaux”, al căror volum este în creștere, reflectă acest dinamism.
Deși reprezintă doar o parte din producția viticolă din regiunea Bordeaux, „Crémant de Bordeaux” ilustrează potențialul bogat al soiurilor tradiționale și capacitatea istorică a viticultorilor din regiunea Bordeaux de a-și însuși tehnicile de vinificare și de a inova.
Alb sau roze, vinul „Crémant de Bordeaux” combină soiurile din regiunea Bordeaux cu metodele tradiționale de producere a vinului care implică o fermentare secundară.